במשך שנים מנסה ש', חסיד גור, לשכוח את מה שקרה בחדרו של אברהם מרדכי אלתר, בנו של האדמו"ר. גם לאחר שנישא והפך לאב לא סיפר על כך לאיש. "לא מדברים על דברים כאלה בגור", הוא אומר, "זה לא נמצא בשיח. הבושות הכי גדולות אצלנו הן דברים כאלה. אף אחד לא מספר ולא מדבר".

ש' וחבר נוסף בחסידות מעידים בסדרת שיחות עם "הארץ" כי אלתר הבן תקף אותם מינית לפני כשני עשורים בבניין ישיבת "נר ישראל" של החסידות בירושלים. שורה של מקורות מציירת תמונה של טיוח המקרים, שאירעו במשך שנים והיו ידועים לבכיר אחד לפחות בחסידות החזקה והמשפיעה בישראל.